That Fall thiere Man - Ald-Englisc

Eac swelce seo nædre wæs geappre þonne ealle þa oðre nietenu þe God geworhte ofer eorðan ∙ and seo nædre cwæð to þam wife ∙ Hwy forbead God eow þæt ge ne æten of ælcum treowe binnan Paradisium? Þæt wif andwyrde ∙ Of þara treowa wæstme þe sind on Paradisium we etað, and of þæs treowes wæstme ∙ þe is onmiddan neorxenawange ∙ God bebead us þæt we ne æten, ne we þæt treow ne hrepoden þy læs þe we swulten. Þa cwæð seo nædre eft to þam wife ∙ Ne beo ge nateshwon deade ∙ þeah þe ge of þam treowe eten. Ac God wat soðlice þæt eowre eagan beoð geopenode on swa hwelcum dæge swa ge etað of þam treowe ∙ and ge beoð þonne englum gelice ∙ witende ægðer ge god ge yfel. Þa geseah þæt wif þæt þæt treow wæs god to etanne ∙ be þam þe hire þuhte ∙ and wlitig on eagum and lustbære on gesihðe ∙ and genam þa of þæs treowes wæstme and geæt and sealde hire were ∙ he æt þa. And hira begra eagan wurdon geopenode ∙ hie oncneowon þa þæt hie nacode wæron ∙ and siwodon him ficleaf and worhton him wædbrec. Eft þa þa God com and hie gehierdon his stefne ∙ þær he eode on neorxenawange ofer middæg ∙ þa behydde Adam hine ∙ and his wif eac swa dyde ∙ fram Godes gesihðe onmiddan þam treowe neorxenawanges. God clipode Adam and cwæð ∙ Adam ∙ Hwær eart þu? He cwæð ∙ Þine stefne ic gehierde ∙ leof ∙ on neorxenawange ∙ and ic ondred me for þam þe ic eom nacod ∙ and ic behydde me. God cwæð ∙ Hwa sægde þe þæt þu nacod wære ∙ Gif þu ne æte of þam treowe þe ic þe bebead þæt þu of ne æte? Adam cwæð ∙ Þæt wif þæt þu me forgeafe to geferan ∙ sealde me of þam treowe ∙ and ic æt ∙ God cwæð to þam wife ∙ Hwy dydest þu þæt? Heo cwæð ∙ Seo nædre bepæhte me and ic æt. God cwæð to þære nædran ∙ For þam þe þu þis dydest ∙ þu bist awierged betweox eallum nietenum and wilddeorum. Þu gæst on þinum breoste and etst þa eorðan eallum dagum þines lifes. Ic sette feondrædene betweosc þe and þam wife and þinum ofspringe and hire ofspringe ∙ heo tobryt þin heafod and þu sierwst ongean hire ho. To þam wife cwæð God eac swelce ∙ Ic gemanigfealde þine iermða and þine geeacnunga ∙ on sarnesse þu acenst cild and þu bist under weres onwealde and he gewielt þe. To Adame he cwæð ∙ For þam þe þu gehierdest þines wifes stefne and þu æte of þæm treowe ∙ þe ic þe bebead þæt þu ne æte ∙ is seo eorðe awierged on þinum weorce ∙ on geswincum þu etst of þære eorðan eallum dagum þines lifes. Þornas and bremelas heo aspryt þe ∙ and þu etst þære eorðan wyrta. On swate þines andwlitan þu brycst þines hlafes ∙ oð þæt þu gewende to eorðan ∙ of þære þe þu genumen wære ∙ for þam þe þu eart dust and to duste wierþst.